Hvis den danske gennemsnitstemperatur som ventet ender på 10 grader i 2014, er det virkelige voldsomt, lyder det fra DR's klimaekspert Jesper Theilgaard.

- Det er meget bemærkelsesværdigt. Det er aldrig sket før, at vi har fået et spring i en rekord i den gennemsnitlige års-temperatur på 0,5 grader. Det plejer at være 0,1-0,2 grader. Det er virkelig ekstremt, siger Jesper Theilgaard.

Det er Politiken, som har fået lavet Danmarks Meteorologiske Institut (DMI) til at se på temperaturerne her tæt på årsskiftet, og medmindre "meget kold luft fra Arktis eller Sibirien" blæser ind over Danmark, ender vi med et temperaturgennemsnit på mindst 10 grader.

Allerede tilbage i oktober vurderede DMI, at gennemsnitstemperaturen for hele 2014 ville slå rekord. Dengang lød den endelige prognose dog på 9,7 grader.

Ingen rekordmåneder

For Jesper Theilgaard er det meget opsigtsvækkende, at de samlede varmetemperaturer i år er steget uden rekordmåneder. Havde der været rekordmåneder, kunne de måske have forklaret det samlede resultat, som klimaeksperten udtrykker det.

- Men her er der tale om, at alle måneder simpelthen bare har været varme. Der er ikke nogen rekordmåneder - det er bare generelt meget varmt igennem hele året, siger Jesper Theilgaard.

Heøjere havtemperaturer

Seneste rekord på 9,5 grader for hele året kom i 2007, og det varme 2014 er i tråd med den udvikling, verden har set over de senere år. Noget som ikke mindst skyldes varmere have rundt om os.

- Årsagen til, det har været så varmt, er primært havtemperaturerne, som på den nordlige halvkugle har været rekordvarme. Og det er et billede på, at den tilbagestråling, vi har fra drivhusgasserne, er øget, og derfor er der mere energi til stede, siger Jesper Theilgaard.